Mercedes EQE 53 er en elektrisk muskelbil

Er du typen, der bare vil først over lysreguleringen, har Mercedes-Benz en (dyr) løsning, nemlig den AMG-tunede udgave af Mercedes EQE. I skrivende stund overgås den kun af Porsche Taycan Turbo S, når det handler om acceleration. Senere får både den og Porschen høvl af Tesla Model S Plaid, men den tid, den sorg.

Både Mercedes EQE 43 4Matic og EQE 53 4Matic+ er udstyret med elmotor på for- og bagaksel, mens fuldt variabelt firehjulstræk, aktiv bagakselstyring og AMG-specifikke bremser hjælper med at tøjle de mange kræfter. Og der er nok af dem. EQE 43 4Matic yder op til 476 hestekræfter, mens EQE 53 4Matic+ leverer op til 687 hestekræfter.

EQE 43 4Matic klarer således turen fra 0 til 100 kilometer i timen på 4,2 sekunder, og med Race Start-funktionen, som er en del af AMG Dynamic Plus-pakken, klarer den endnu kraftigere EQE 53 4Matic+ sprinten på 3,3 sekunder.

Her er en sammenligning med Porsche Taycan og Model S Plaid:

Model | Hestekræfter | Drejningsmoment | 0-100 km/t
Mercedes AMG EQE 53 4Matic+ | 687 hk | 1.000 Nm | 3,3 sek.
Porsche Taycan Turbo S | 761 hk | 1.050 Nm | 2,8 sek.
Tesla Model S Plaid * | 1.033. hk | Ikke oplyst | 2,1 sek.

* Kommer først senere i år.

Begge Mercedes AMG EQE-modeller kan i øvrigt lynlades med en effekt på op til 170 kW og har en officiel rækkevidde på over 500 kilometer på en opladning. Med mindre man bruger de mange heste hver gang, bilen sættes i skub …

Mercedes fortæller, at en ny “AMG-lydoplevelse” i EQE’en bruger sæderystende højttalere, en “basaktuator” og “lydgenerator” til “følelsesmæssigt at forbedre køreoplevelsen”.

Andre præstationselementer inkluderer 21-tommer hjul med klæbrige dæk, valgfri kulstof-keramiske bremser og en digital coaching-app til racerbaneudflugter.

Specifikationerne

Den danske Mercedes-Benz importør er endnu ikke klar med priser. Men her er specifikationerne på de to nye varianter. Bemærk, at topmodellen kun er mærket med “53”. Det kunne tyde på, at Mercedes-AMG overvejer planer om en endnu vildere 63-variant.

| AMG EQE 43 4Matic | AMG EQE 53 4Matic+
Maksimal ydelse (med/uden AMG Dynamic Plus) | 476 hk | 626 / 687 hk
Maksimalt moment (med/uden AMG Dynamic Plus) | 858 Nm | 950 / 1.000 Nm
Acceleration 0-100 km/t (med/uden AMG Dynamic Plus) | 4,2 sek. | 3,5 / 3,3 sek.
Topfart (med/uden AMG Dynamic Plus) | 210 km/t | 220 / 240 km/t
Batterikapacitet | 90,56 kW | 90,56 kW
Ladekapacitet (AC / DC) | 22 / 170 kW | 22 / 170 kW
Vægt | 2.525 kg | 2.525 kg.
Bagagerum | 430 liter | 430 liter

Mercedes EQE 53 er en elektrisk muskelbil